La Llei 15/2002, de 27 de juny, d'ordenació vitivinícola, en la seva disposició final tercera, autoritza el Govern a dictar normes que la despleguin reglamentàriament.
D'acord amb això es dicta el Decret 474/2004, de 28 de desembre, que desenvolupa la Llei 15/2002, de 27 de juny.
En aquesta norma, entre altres aspectes, es regula el procediment electoral dels òrgans de govern dels consells reguladors de les denominacions d'origen víniques.
En aquesta regulació s'estableixen, entre altres, els diferents censos en què es divideixen els inscrits als diferents registres dels consells reguladors, l'Administració electoral, les candidatures i les causes d'inelegibilitat o incompatibilitat per presentar-se com a candidat o de resultar electe.
Vist que de l'aplicació del Decret esmentat hi pot haver dificultats tècniques en el procés de composició de les juntes electorals o de les meses electorals, i que a més en alguns casos s'ha de clarificar la regulació de les candidatures i les causes d'incompatibilitat o d'inelegibilitat per tal de dotar el procés de més seguretat jurídica, cal modificar parcialment el Decret 474/2004, de 28 de desembre.
Així mateix, aquest Decret afegeix un nou apartat a l'article 33 el qual dóna la possibilitat que els consells reguladors puguin establir convenis de col·laboració o consorciar-se per tal d'encarregar-li algunes de les funcions que tenen atribuïdes.
S'afegeix un apartat 3 a l'article 33 del Decret 474/2004, de 28 de desembre, el qual queda redactat de la manera següent:
"33.3 En l'exercici de les seves funcions, els consells reguladors de les denominacions d'origen podran establir convenis de col·laboració o es podran consorciar en una entitat a la qual se li podran encarregar algunes funcions pròpies dels consells reguladors i, especialment, les referides a inspecció i instrucció de procediments sancionadors."
S'afegeix un nou apartat 3 a l'article 46 del Decret 474/2004, de 28 de desembre, el qual queda redactat de la manera següent:
"46.3 A la convocatòria del procés electoral a què es refereix l'apartat 46.1 s'haurà d'establir, per a cada consell regulador, el nombre de vocals a elegir que correspon a cadascun dels censos a què fa referència l'article 47 d'aquest Decret.
"La distribució d'aquests vocals es farà a proposta dels consells reguladors corresponents, d'acord amb el que estableixi el reglament de cada denominació d'origen i d'acord amb el principi de paritat entre els vocals productors i els vocals elaboradors, que preveu l'article 10.8 de la Llei 15/2002, de 27 de juny, d'ordenació vitivinícola."
Es modifiquen els paràgrafs segon i tercer de l'article 47 del Decret 474/2004, de 28 de desembre, el qual queda redactat de la manera següent:
"Cens A: estarà constituït pels viticultors titulars de parcel·les de vinyes inscrits al registre de viticultors del consell regulador i que pertanyen a cooperatives o a societats agràries de transformació.
"Cens B: estarà constituït pels viticultors titulars de parcel·les de vinyes inscrits al registre de viticultors del consell regulador i no inclosos al Cens A."
Es modifica el paràgraf primer de l'article 48.1 del Decret 474/2004, de 28 de desembre, el qual queda redactat de la manera següent:
"Els censos seran elaborats pels consells reguladors d'acord amb les dades que figuren als registres de viticultors i cellers i hauran d'incloure almenys i necessàriament el següent:"
Es modifica l'article 48.2 del Decret 474/2004, de 28 de desembre, el qual queda redactat de la manera següent:
"48.2 La junta electoral de cada denominació d'origen, una vegada rebuts del consell regulador els censos corresponents, i diligenciat pel secretari i el president de la junta, haurà de publicar el cens a la seu del consell regulador i als serveis territorials del Departament d'Agricultura, Ramaderia i Pesca competents per raó del territori."
6.1 S'afegeix un nou paràgraf a l'article 49.1 del Decret 474/2004, de 28 de desembre, el qual queda redactat de la manera següent:
"Els inscrits als registres del consell regulador de la denominació d'origen només podran ser electors en un dels censos que corresponen al/s registre/s on estiguin inscrits.
Per tant, només es podrà exercir el dret de vot en un cens de cada registre si s'està inscrit en ambdós registres."
6.2 S'afegeix un nou paràgraf a l'article 49.2 del Decret 474/2004, de 28 de desembre, el qual queda redactat de la manera següent:
"En el supòsit que un titular amb dret a sufragi estigui inscrit en més d'un registre del consell regulador, només podrà ser elegible i per tant candidat per un dels censos a què fa referència l'article 47 d'aquest Decret."
7.1 Es modifiquen els apartats a), b) i c) de l'article 51 del Decret 474/2004, de 28 de desembre, els quals queden redactats de la manera següent:
"a) Junta Electoral de Catalunya, única per tota Catalunya, la qual estarà constituïda pels membres següents:
"Vocals: un/a advocat/ada de la Generalitat de Catalunya, dos/dues representants del Departament d'Agricultura, Ramaderia i Pesca o de l'INCAVI, un/a representant per cadascuna de les organitzacions professionals agràries més representatives, proposats per aquestes, dos/dues representants de les associacions empresarials vinícoles proposats per aquestes, un/a representant de la Federació de Cooperatives Agràries de Catalunya, proposat per aquesta.
"Secretari: un funcionari de l'INCAVI, amb veu però sense vot.
"b) Junta electoral de cada denominació d'origen, la qual estarà constituïda pels membres següents:
"President, que serà un representant del Departament d'Agricultura, Ramaderia i Pesca o de l'Institut Català de la Vinya i el Vi.
"Vocals: un/a representant per cadascuna de les organitzacions professionals agràries més representatives, proposats per aquestes, dos/dues representants de les associacions empresarials vinícoles proposats per aquestes, un/a representant de la Federació de Cooperatives Agràries de Catalunya, proposat per aquesta.
"Secretari, que serà el secretari de cada consell regulador de la denominació d'origen.
"El president i els vocals tindran un suplent cadascun d'ells i seran elegits i designats de la mateixa manera que els titulars.
"A les reunions de la Junta Electoral hi assistirà en qualitat d'assessor un funcionari de l'INCAVI o del Departament d'Agricultura, Ramaderia i Pesca, que sigui llicenciat en dret."
"c) Mesa electoral de cada denominació d'origen, que estarà constituïda pels membres següents:
"President, que serà elegit pel sistema de sorteig per insaculació entre els inscrits als diferents registres de cada consell regulador.
"El president i els vocals tindran uns suplents que seran elegits de la mateixa manera que els titulars."
7.2 S'afegeix un nou apartat 2 a l'article 51 del Decret 474/2004, de 28 de desembre, el qual queda redactat de la manera següent:
"51.2 Per resolució del/de la conseller/a d'Agricultura, Ramaderia i Pesca es designaran els membres titulars i suplents de les juntes electorals d'acord amb les propostes formulades i els elegits pel sorteig corresponent.
Aquesta resolució es publicarà a la seu del consell regulador corresponent, a la seu dels serveis territorials del Departament d'Agricultura, Ramaderia i Pesca corresponents, i a la seu de l'INCAVI."
S'afegeix un article 51 bis al Decret 474/2004, de 28 de desembre, el qual queda redactat de la manera següent:
"51.bis.1 El sorteig per insaculació a què es refereix l'article anterior s'haurà d'efectuar a la seu social del consell regulador entre el segon i el cinquè dia posterior a la data de publicació al DOGC de la convocatòria del procés electoral a què fa referència l'article 46.1 d'aquest Decret.
"51.bis.2 El sorteig s'efectuarà en acte públic presidit per un representant del Departament d'Agricultura, Ramaderia i Pesca o l'Institut Català de la Vinya i el Vi, el qual aixecarà acta del desenvolupament del sorteig.
"51.bis.3 En el supòsit que un membre de la junta electoral de cada consell regulador o mesa electoral dels elegits mitjançant sorteig es presenti com a candidat, serà incompatible per ocupar el càrrec en la junta o mesa i serà substituït pel suplent corresponent.
En el supòsit que no hi hagi suplent se celebrarà un nou sorteig."
Es modifica l'article 54.1 del Decret 474/2004, de 28 de desembre, el qual queda redactat de la manera següent:
"54.1 Podran proposar candidatures als censos corresponents les federacions representatives del món agrari cooperatiu, les organitzacions professionals agràries i les organitzacions empresarials.
"Les candidatures que no siguin proposades per les anteriors organitzacions hauran d'aportar com a avaladors el 5% com a mínim del total d'electors registrats en el cens corresponent.
"Cap de les entitats no podrà proposar més d'una llista de candidats en una mateixa denominació d'origen en un mateix cens."